**24 МАРТ 2025 г.**

**Наказателно дело от общ характер №166/2025 година – 10:30 часа**

На 24.03.2025 година е проведено разпоредително съдебно заседание по наказателно дело №166/2025 година, образувано срещу **Г.М.Г.**, роден 2000 година, от град Луковит, обл. Ловеч, който е обвинен в това, че

На 30.10.2023 година при управление на лек автомобил на пътя „Бяла-Ботевград“, близо до разклона за село Ракита, нарушил правилата за движение по пътищата и причинил пътнотранспортно произшествие, в следствие на което едно лице е починало, а на три лица е причинена средна телесна повреда.

Произшествието възникнало в следствие на предприето от обвиняемия изпреварване на товарен автомобил, движещ се в същата посока. Г.М.Г. не успял да завърши маневрата, тъй като преди да се прибере в своята пътна лента, се сблъскал с насрещно движещ се лек автомобил. Всички пострадали са от автомобила на подсъдимия.

Подсъдимият е с чисто съдебно минало.

Обвинителният акт е постъпил в съда на 21.02.2025 година и е образувано настоящото дело.

В проведеното разпоредително съдебно заседание, подсъдимият е поискал делото да се гледа по реда на съкратеното съдебно следствие, като е признал всички факти изложени в обвинителния акт и не е искал да се събират доказателства за тези обстоятелства. Съдът е приел да проведе съкратено съдебно следствие и е постановил присъда, с която е признал подсъдимият Г.М.Г. за виновен в извършване на престъплението, за което е привлечен на съд и му е наложил наказание две години лишаване от свобода – условно, с тригодишен изпитателен срок. С присъдата си, съдът е лишил подсъдимия от право да управлява моторно превозно средство, за срок от две години. Всички разноски по делото са присъдени на подсъдимото лице.

Присъдата не е влязла в сила. Тя може да се обжалва и протестира пред Апелативен съд – Велико Търново, в петнадесетдневен срок, считано от днес.

**Наказателно дело от общ характер №597/2024 година – 13:00 часа**

На 24.03.2025 година, състав на Плевенски окръжен съд разгледа наказателно дело №597/2024 година, образувано на основание обвинителен акт на Окръжна прокуратура Плевен, срещу **Ц.С.В.**, роден 1971 година, от село Писарово, област Плевен.

Същият е обвинен в това, че в края на месец април 2023 година в близост до село Гривица, при управление на трактор с навесен култиватор, без да притежава необходимата правоспособност, нарушил правилата за движение по пътищата и по непредпазливост причинил смъртта на О.А.Т. от град Плевен.

Тракторът е собственост на фирма, в която подсъдимият е извършвал монтьорска дейност, тъй като не е правоспособен водач на моторно превозно средство. На 23 април, управителят на фирмата обработвал нива в близост до село Гривица, но се почувствал зле, тръгнал да търси медицинска помощ и повикал подсъдимият да пази трактора на нивата, докато се върне. Тъй като управителят се забавил, подсъдимото лице решил да закара сам трактора до село Гривица. Същият ден пътното платно било мокро от дъжд.

По същото време, в близост до село Коиловци се движел лек автомобил управляван от пострадалия с инициали О.А.Т. При навлизане на трактора на пътното платно, осъществявайки ляв завой, въпреки че видял движещият се с предимство лек автомобил, не спрял и не го пропуснал, в резултат на което последвал удар. В следствие на този удар, пострадалият водач на лекия автомобил получил тежки травми, несъвместими с живота и няколко дни по-късно, починал в УМБАЛ „Д-р Г.Странски“.

В проведеното съдебно заседание е разпитано вещото лице изготвило допълнителна автотехническа експертиза. Съдебното следствие не е приключило. За допълнителен разпит на трима свидетели и за изискване на справки, се е наложило отлагане на делото. Следващото заседание е насрочено за 25.04.2025 година.

**Връзки с обществеността 24 март 2025 г.**

**e-mail:** **os\_press@abv.bg**